《赵从之诗来次韵寄之》
宋代·周孚

论高不蘧蒢，语妙无摘裂。堂堂正始流，渠可补此缺。

斯文久不见，老意今始惬。摩挲斲轮具，两手付已决。

吾闻古志士，立操凛冰雪。方其自树立，政复谁识别。

书成付后世，岂为儿辈设。浮云虽晻郁，孤月终皎洁。

此言如苦荼，乞子甘齿颊。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。